Hvis det kniber med at gennemskue de juridiske tekster, eller man har brug for juridisk hjælp i forbindelse med familie og samliv, problemer med udlejeren eller noget helt andet, kan man nu også få lokal hjælp, hvis man bor i Frederikshavn. KFUM's Sociale Arbejdes Retshjælp har nemlig torsdag åbnet et rådgivningskontor i Frivilligcenteret i Danmarksgade 12, Frederikshavn. Alle kan få besvaret spørgsmål Hvis man blot telefonisk har brug for svar på et spørgsmål, er der gratis adgang for alle, men hvis man har brug for praktisk hjælp med at udfylde papirer eller lignende, skal man ansøge om hjælpen. Og her skal der opfyldes nogle krav for at få hjælpen, fortæller jurist og koordinator Charlotte Kluw Wøldike Schmith. - Hvis vi skal gå yderligere ind i sagen, skal man opfylde de samme økonomiske betingelser, som hvis man skal søge om fri proces. Det er der, hvor vi kan hjælpe de udsatte borgere. Dem, der ikke har så mange penge at gøre med, siger hun. - Rart med gratis rådgivning Kristine Gajehede var en af dem, der lagde vejen forbi KFUM's rådgivning på førstedagen. Hun har, efter anbefaling fra sit forsikringsselskab, bedt om hjælp i en sag om lejeretsreglerne. - De ved jo, hvad de har med at gøre. Man hører jo mange ting om, hvad er rigtigt og hvad er forkert, og så er det rart at kunne komme herind og få noget rådgivning uden at skulle betale det hvide ud af øjnene, siger hun. Råd og hjælp fra fagfolk Rådgivning bliver leveret af uvildige jurister eller studerende som Emil Janner Nielsen, der studerer jura på 9. semester på Aalborg Universitet. Han er rigtig glad for at kunne bruge sin viden. - Det er fedt at få lov til at prøve at arbejde med jura i praksis. Det er et enormt godt projekt, og fedt at kunne være med til. Og så er det spændende at være med helt fra starten i det her, siger han. Og der er plads til flere frivillige. KFUM’s Sociale Arbejde søger flere frivillige, som har juridiske kompetencer til at hjælpe blandt andet i Frederikshavn. - Vi kunne godt bruge flere til supplere op og til at sparre med, siger Emil Janner NIelsen. Onsdag åbnede KFUM også en retshjælp i Nykøbing Mors.
KFUM’s Sociale Arbejde har torsdag åbnet gratis og uvildig juridisk rådgivning i Frederikshavns frivilligcenter.